《和南海黎美周黄牡丹诗四首 其四》
明代·郭辅畿

不随红袖画胭脂，羞学夫人扫翠眉。待月钗光生宝树，坐花杯影上琼枝。

金衣自爱披公子，霞帐偏宜拥赵姬。春到王宫应独好，三千朱黛谢恩时。

作者简介：郭辅畿（一六一六 — 一六四八），原名京芳，字咨曙。大埔人。明思宗崇祯十五年（一六四二）举人。有《洗砚堂文集》、《秋驾草》、《楚音集》、《菱青集》、《金樯集》、《闺怨诗百首》、《饮兰纪呓》等。民国《新修大埔县志》卷一九有传。